Diari Oficial de la Generalitat Valenciana


Sumari del DOGV 7175, del 18-12-2013 (2013/11799)

RESOLUCIÓ de 4 de setembre de 2013, del secretari autonòmic de Justícia, per la qual s'acorda la inscripció de la baixa registral de la Fundación Bienvenida López Seriñá de la Comunidad Valenciana.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7175

Data del DOGV
:   18-12-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/11485


Data del document
:   04-09-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 4 de setembre de 2013, del secretari autonòmic de Justícia, per la qual s'acorda la inscripció de la baixa registral de la Fundación Bienvenida López Seriñá de la Comunidad Valenciana. [2013/11596]  
Vist l'expedient de baixa de registral de la Fundación Bienvenida López Seriñá de la Comunidad Valenciana, resulten els següents  
  
Fet  
Primer. Per Reial Orde de data 25 de setembre de 1929, es classifica com a beneficodocent particular la Fundación Bienvenida López Seriñá. La seua fundadora va ser la senyora Bienvenida López Seriñá, en virtut dels testaments atorgats per la fundadora en data 4 de març de 1927 i 16 de juny de 1928, davant del senyor Lorenzo de Iúzar Avilés, notari de València, protocols núm. 329 i 1014, respectivament.  
Segons l'article 6 dels estatuts (després de la seua adaptació, el 09.08.2001), la fundació tenia per objecte «afavorir i complementar l'educació i formació, tant de xiquets i jóvens, com d'adults, atenent preferentment les persones amb menys recursos econòmics, especialment de la localitat de Sant Vicent del Raspeig, província d'Alacant. La fundació pot, en exercici de la seua pròpia activitat: organitzar cursos i seminaris; realitzar activitats de catequesi, formació moral i religiosa catòlica; celebrar actes; organitzar exposicions; concedir premis i beques; concertar acords i intercanvis amb altres centres docents i, de manera genèrica, dur a terme totes les actuacions que conduïsquen al millor èxit dels seus fins».  
Segon. Amb data registre d'entrada, en el Registre General de la llavors Conselleria de Justícia i Benestar Social, 17 de novembre de 2011, la Fundació va sol·licitar al Protectorat de Fundacions de la Generalitat la ratificació de l'acord d'extinció, adoptat en la reunió del Patronat el 2 de novembre de 2011, per la impossibilitat material del compliment dels fins fundacionals, i protocol·litzat en escriptura pública de 16 de novembre de 2011, autoritzada pel notari del Col·legi de València, districte d'Alacant, el senyor Ignacio Javier Torres López, núm. de protocol 1528. Posteriorment es va ampliar la sol·licitud de la interessada a la ratificació de l'aprovació pel Patronat del balanç de liquidació el 15 de gener de 2013.   
Tercer. Per Resolució de 25 de març de 2013, de la Conselleria de Governació i Justícia, es va resoldre ratificar l'acord d'extinció i el balanç de liquidació adoptats pel Patronat de la fundació.  
En la dita resolució es donava compte del que disposa l'article 29 dels estatuts, d'acord amb el qual: «En cas d'extinció, la destinació dels béns i drets resultants de la liquidació de la fundació serà la congregació de Germanes Salesianes del Sagrat Cor de Jesús i, en defecte seu, altres fundacions o entitats no lucratives privades per a la realització de fins d'interés general anàlegs als perseguits per la Fundació, sempre que tinguen afectats els seus béns, inclús per al supòsit de dissolució, a la seua consecució, i tindran en tot cas preferència aquelles en què tinga direcció o participació l'església catòlica o les entitats integrades en la dita organització, o relacionades estretament».  
  
En virtut d'això el Patronat va disposar que els fins de la fundació foren assumits totalment per la congregació de Germanes Salesianes del Sagrat Cor de Jesús, assumits ja en l'actualitat, a la qual passarien els béns, segons l'esmentat article 29 dels estatuts.  
Quart. En data 2 d'agost de 2013 va tindre entrada en el Registre General de la Conselleria de Governació i Justícia l'acreditació de la transferència del romanent, d'acord amb el que ha acordat el Patronat i ratificat en l'esmentada resolució de 25 de març de 2013 i la sol·licitud de baixa registral.  
De tal forma consta, en l'escriptura pública de 4 de juny de 2013, autoritzada pel notari del Col·legi de València, districte d'Alacant, el senyor Francisco José Román Ayllón, amb el núm. 607 del seu protocol, la compareixença de la presidenta del Patronat de la Fundació i la representant de l'esmentada congregació de Germanes Salesianes del Sagrat Cor de Jesús, que rep i accepta el romanent de la liquidació de la Fundació en els termes que ratifica el Protectorat de la Generalitat en l'esmentada resolució de 2 d'agost de 2013.  
Tals béns i drets es concreten en: el bé immoble ubicat al carrer Ample de Castelar núm. 55, inscrit en el Registre de la Propietat de Sant Vicent del Raspeig, abans núm. 5 d'Alacant, en el tom 1732, llibre 471, foli 14, finca 2.919, referència cadastral 1617648ME4247F7941CU, i cent noranta-nou mil catorze euros (190.000,00 euros en imposicions a termini i 9.014,00 euros en efectiu).  
En l'esmentada escriptura pública es justifica el pagament de dos factures (assegurança i recollida de residus urbans) i la comissió per la transferència bancària, l'acreditació documental de la qual queda protocol·litzada en l'escriptura.   
  
Fonaments jurídics  
Primer. L'article 10 del Decret 19/2012, de 7 de desembre, del President de la Generalitat, pel qual es determinen les conselleries en què s'organitza l'administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, establixen que la Secretària Autonòmica de Justícia assumix les competències, entre altres, en matèria de fundacions.  
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana l'exercix la conselleria competent en matèria de fundacions, i correspon al conseller la titularitat del Protectorat, sense perjuí de la possibilitat de delegació o desconcentració.  
  
Tercer. Esta Secretaria Autonòmica de Justícia és competent per delegació per a conéixer i resoldre el present expedient, en virtut del que disposa la Resolució de 19 d'abril de 2013, de la Conselleria de Governació i Justícia, sobre delegació de l'exercici de determinades competències en matèria de fundacions (DOCV 7012, 26.04.2013).  
En tot cas, de conformitat amb l'article 13 de la Llei 30/1992, de Règim Jurídic de les Administracions Públiques i del Procediment Administratiu Comú, les resolucions dictades per delegació s'entendran dictades per l'òrgan delegatori.  
Quart. S'ha observat el que disposen els articles 31.c i 32.2 de la Llei 50/2002, de 26 de desembre, de Fundacions, segons els quals:   
«Article 31. Causes d'extinció.  
La fundació s'extingirà: [?] c) Quan siga impossible la realització del fi fundacional, sense perjuí del que disposen els articles 29 i 30 de la present llei».  
«Article 32. Formes d'extinció.  
2. En els supòsits previstos en els paràgrafs b, c i e de l'article anterior, l'extinció de la fundació requerirà l'acord del patronat ratificat pel Protectorat. Si no hi haguera acord del Patronat, o no el ratificara el Protectorat, l'extinció de la fundació requerirà una resolució judicial motivada, que podrà ser instada pel Protectorat o pel Patronat, segons els casos.»  
Així mateix, l'article 26 de la Llei 8/1998, de 9 de desembre, de Fundacions de la Comunitat Valenciana, disposa:  
«L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que el farà el Patronat de la fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel protectorat. Una vegada recaiguda, es procedirà a complir el que disposa l'apartat següent, per a finalitzar la liquidació. Conclosa la qual, es farà constar en el Registre de Fundacions de la Comunitat Valenciana la seua baixa, a sol·licitud del Patronat mitjançant un escrit dirigit al Registre, al qual s'acompanyarà la certificació de l'acord aprovatori del balanç de liquidació, la seua ratificació pel protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el Registre, si resulten operacions pendents d'execució o formalització, l'haurà de dur a terme el Protectorat».  
L'article 25 dels estatuts, per la seua banda, assenyalen que: «En cas d'extinció, la destinació dels béns i els drets resultants de la liquidació de la Fundació serà la congregació de Germanes Salesianes del Sagrat Cor de Jesús i, en defecte seu, altres fundacions o entitats no lucratives privades per a la realització de fins d'interés general anàlegs als perseguits per la Fundació sempre que tinguen afectats els seus béns, inclús per al supòsit de dissolució, a la seua consecució, i tindran en tot cas preferència aquelles en què tinga direcció o participació l'Església Catòlica o les entitats integrades en la dita organització, o relacionades estretament».  
  
Quint. Declarada l'extinció de la Fundació per impossibilitat del compliment dels fins fundacionals i conclòs el procediment de liquidació, d'acord amb la resolució esmentada en el Fet Tercer de la present resolució, i acreditada l'entrega del romanent a la congregació de Germanes Salesianes del Sagrat Cor de Jesús, resulta procedent donar de baixa en el Registre de Fundacions de la Comunitat Valenciana la Fundación Bienvenida López Seriñá de la Comunidad Valenciana, en relació amb l'art. 40.5 del Decret 68/2011, de 27 de maig, del Consell pel qual s'aprova el Reglament de Fundacions de la Comunitat Valenciana, i a l'empara del que establix el dit article 26 de la Llei 8/1998, de 9 de desembre, de Fundacions de la Comunitat Valenciana.  
  
Vistos els precedents legals citats i la resta de generals de pertinent aplicació, resolc:  
  
Inscriure en el Registre de Fundacions de la Comunitat Valenciana la baixa de la Fundación Bienvenida López Seriñá de la Comunidad Valenciana, inscrita amb el núm.11A.  
  
Es notifica que la present resolució és definitiva en via administrativa i que s'hi podrà interposar recurs contenciós administratiu en contra davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, d'acord amb el que establix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes davant del conseller de Governació i Justícia, o qualsevol altre recurs que estime procedent.   
  
València, 4 de setembre de 2013.- El secretari autonòmic de Justícia: Antonio Gastaldi Mateo.